

**Шымкент қаласы әкімдігінің 2009 жылғы 4 тамыздағы "Қалалық коммуналдық меншік туралы" № 1138 қаулысына өзгерістер мен толықтырулар енгізу туралы**

***Күшін жойған***

Оңтүстік Қазақстан облысы Шымкент қаласы әкімдігінің 2010 жылғы 5 мамырдағы N 615 Қаулысы. Оңтүстік Қазақстан облысы Шымкент қаласының Әділет басқармасында 2010 жылғы 27 мамырда N 14-1-112 тіркелді. Күші жойылды - Оңтүстік Қазақстан облысы Шымкент қаласы әкімдігінің 2012 жылғы 1 ақпандағы № 112 Қаулысымен

      Ескерту. Күші жойылды - Оңтүстік Қазақстан облысы Шымкент қаласы әкімдігінің 2012.02.01 № 112 Қаулысымен.

      Қазақстан Республикасының 2001 жылғы 23 қаңтардағы "Қазақстан Республикасындағы жергілікті мемлекеттік басқару және өзін-өзі басқару туралы" және 1998 жылғы 24 наурыздағы "Нормативтік құқықтық актілер туралы" Заңдарына сәйкес Шымкент қаласының әкімдігі **ҚАУЛЫ ЕТЕДІ:**

      1. "Қалалық коммуналдық меншік туралы" Шымкент қаласы әкімдігінің 2009 жылғы 4 тамыздағы № 1138 қаулысына (Нормативтік құқықтық актілерді мемлекеттік тіркеу Тізілімінде 14-1-98 нөмірімен тіркелген, "Шымкент келбеті", "Панорама Шымкента" газеттерінде 2009 жылдың 21 тамызында жарияланған) келесідей өзгерістер мен толықтырулар енгізілсін:

      1-тармақтың 5) тармақшасындағы "50 шаршы метрге дейінгі" деген сөздер "100 шаршы метрге дейінгі" деген сөздерге өзгертілсін;

      аталған қаулымен бекітілген қалалық коммуналдық мүлікті мүліктік жалға (жалдауға) беру жөніндегі нұсқаулықта:

      келесідей мазмұндағы 1-1-тарауымен толықтырылсын:

      «1-1- тарау. Нұсқаулықта пайдаланылатын негізгі ұғымдар

      1-1. Осы Нұсқаулықта мынадай ұғымдар пайдаланылады:

      теңгерім ұстаушысы – иелігінде (теңгерімінде) мемлекеттік коммуналдық мүлкі бар ұйым;

      мүліктік жалға (жалдауға) беру шарты – жалға беруші мүлікті уақытша иелік ету және пайдалану үшін жалға алушыға белгілі төлемақымен жалға беруге міндеттенетін шарт;

      мүліктік жалға (жалдауға) беру – жалға берушінің жалға алушыға мүлікті уақытша иелік ету және пайдалану үшін белгілі төлемақымен жалға беруі;

      жалға беруші – жалдау шартында меншік иесінің атынан уәкілеттік етуші тарап. Қалалық коммуналдық меншікке жататын мүлікті мүліктік жалға беру құқығы қалалық коммуналдық меншікті басқаруға уәкілетті органға берілген;

      жалға алушы – жалға (жалдауға) беру шартында қалалық коммуналдық меншікті белгілі бір мерзімге, белгілі төлемақымен және шартта белгіленген талаптармен уақытша иелік етіп пайдалануға алушы тарап;

      мүліктік жалға (жалдауға) беру объектісі – мемлекеттік мекемелер мен мемлекеттік коммуналдық кәсіпорын теңгеріміндегі қалалық коммуналдық мүлік.»;

      16-тармақ келесідей мазмұндағы абзацпен толықтырылсын:

      «Кепілдік жарна жалға берілетін объектінің бастапқы бағасынан 10 пайыз мөлшерінде есептеледі»;

      45 тармақ келесідей редакцияда мазмұндалсын:

      «45. Жалға ұсынылатын жылжымайтын мүліктің жалдау ақысының мөлшерлемелері осы Нұсқаулықтың 1, 2, 3-қосымшаларына сәйкес анықталады.»;

      Нұсқаулықтың қосымшасы осы қаулының 1-қосымшасына сәйкес 1-қосымшаға өзгертілсін;

      осы қаулының 2, 3-қосымшаларына сәйкес Нұсқаулық 2, 3-қосымшаларымен толықтырылсын.

      2. Осы қаулы алғаш ресми жарияланған күнінен бастап он күнтізбелік күн өткен соң қолданысқа енгізіледі.

      3. Осы қаулының орындалуын бақылау қала әкімінің орынбасары Г.М.Көпееваға жүктелсін.

*Қала әкімі                                 А.Жетпісбаев*

Шымкент қаласы әкімдігінің

«5» мамыр 2010 жылғы

№ 615 қаулысына 1-қосымша

 **Жалға ұсынылған Шымкент қаласының жылжымайтын**
**коммуналдық мүлiгін жалдау ақысының**
**МӨЛШЕРЛЕМЕЛЕРІ**

      Шымкент қаласының коммуналдық меншігі болып табылатын, жалға ұсынылған жылжымайтын мүлікке жалдау ақысының мөлшерлемесі төмендегілерді құрайды:

      Шымкент қаласының бюджетінен қаржыландырылатын мемлекеттік мекемелері үшін – бір шаршы метр үшін 0 (нөл) теңге;

      мемлекеттік коммуналдық кәсіпорындарды, сонымен бірге жарғылық капиталында Шымкент қаласы әкімдігінің 100% қатысатын заңды тұлғаларды және коммерциялық емес ұйымдарды орналастыру үшін – айына бір шаршы метр үшін 100 (жүз) теңге;

      басқа заңды және жеке тұлғалар үшін:

      1) Шымкент қаласының аумағында орналасқан объектілерге бір шаршы метр үшін айына 350 (үш жүз елу) теңге;

      2) Білім беру мемлекеттік мекемелерінің тұрғын емес жайларын жалға беру ақысының ставкасы бір шаршы метр үшін айына 60 (алпыс) теңге.

 **Қалалық коммуналдық жылжымайтын мүліктің аумақтық орналасқан жерін ескеретін жоғарылату коэффициенті**

|  |  |
| --- | --- |
| Объектінің орналасқан аумақтық жері | жоғарылату коэффициенттері |
| Шымкент қаласы бойынша |
 |
| 1 аймақ  | 2,5 |
| 2 аймақ | 2,0 |
| 3 аймақ | 1,5 |

Шымкент қаласы әкімдігінің

«5» мамыр 2010 жылғы

№ 615 қаулысына 2-қосымша

 **Қалалық коммуналдық жылжымайтын мүліктің Шымкент қаласы бойынша аймақтық шекаралары (схемалық карта)**

      РҚАО-ның ескертпесі! (қағаз нұсқасын қара)

Шымкент қаласы әкімдігінің

«5» мамыр 2010 жылғы

№ 615 қаулысына 3-қосымша

 **Қалалық коммуналдық жылжымайтын мүліктің Шымкент қаласы бойынша аймақтық шекараларының сипаттамасы**

**1 – аймақ:**

      Мәделі қожа көшесінен бастап Жолдасбеков көшесіне дейін;

      Жолдасбеков көшесінен бастап Тәуке хан даңғылына дейін;

      Жолдасбеков көшесі мен Тәуке хан даңғылының қиылысынан бастап түзу Қалдаяқов көшесіне дейін;

      Қалдаяқов көшесінен бастап Мақталы (бұрынғы - Хлопковая) көшесіне дейін;

      Мақталы (бұрынғы - Хлопковая) көшесінен бастап Темірлан тас жолына дейін;

      Мақталы (бұрынғы - Хлопковая) көшесі мен Темірлан тас жолының қиылысынан бастап Қожанов (бұрынғы - Щербаков) көшесіне дейін;

      Қожанов (бұрынғы - Щербаков) көшесінен бастап Мәделі Қожа көшесіне дейін.

**2- аймақ:**

      2-аймақтың ішкі шекарасы 1-аймақтың шекарасынан бастап келесі аймақты қамтиды (сыртқы шекара):

      Т.Рысқұлов және А.Байтұрсынов көшелерінің қиылысынан бастап Сайрам көшесінің соңына дейін;

      Сайрам көшесінен бастап Ақназар хан (бұрынғы - Попов) көшесінің қиылысына дейін;

      Ақназар хан (бұрынғы - Попов) көшесінен бастап Жансүгіров көшесіне дейін;

      Жансүгіров көшесінен бастап Володарский көшесіне дейін;

      Володарский, Громов, Халметов (бұрынғы - Сеченов) көшелерінің бойымен Алпысбаев (бұрынғы - Богдан Хмельницкий) көшесіне дейін;

      Алпысбаев (бұрынғы - Богдан Хмельницкий) көшесінен бастап Темірлан тас жолына дейін;

      Тың (бұрынғы - Целинная) көшесінен бастап түзу Т.Рыскұлов және А.Байтұрсынов көшелерінің қиылысына дейін.

**3- аймақ:**

      3-аймақтың шекара аумағы 2-аймақтың сыртқы шекарасынан бастап Шымкент қаласының солтүстік, шығыс, оңтүстік және батыс аумақтарын қамтиды.

 © 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК